  Майя Бывальцева Удмуртиысь студентъёслэн отрядъёссы гужем ужан семестрзэс усьтӥзы. Ижкарын ортчем сӥё-дано ужрадэ элькунысь студотрядъёслэн ёзчиоссы, дышетсконниослэн но кун тӧрлыкъёслэн ыстэм муртъёссы, ужсётӥсьёс пыриськизы. Со сярысь «Россиысь студентъёслэн отрядъёссы» мер огазеяськонлэн Удмуртиысь ёзэтэзлэн пресс-службаез ивортӥз. 2021-тӥ арын 1 сюрс пала студентъёс лэсьтӥськон, куноосты пумитан, гурт возёс удысъёсын, нылпи центръёсын, чугун сюрес вылын, эмъяськонниосын ужалозы Педагогикая отрядъёс Удмуртиысь, Краснодар, Пермь шаеръёсысь, Крымысь, Нижний Новгород улосвылысь, Татарстанысь нылпи лагерьёсын, «Орлёнок» огъяросси нылпи центрын. «Высота» стройотряд Челябинск улосвылысь Озёрск каре «Мирный атом» огъяросси лэсьтӥськонэ мыноз. Ульяновск улосвылысь Дмитровград карысь «Мирный атом. МБИР» огъяросси лэсьтӥськонэ «Д.Э.М.С.» отряд пыриськоз. Со сна, лэсьтӥськонъя отрядъёс Удмуртиысь но мукет улосвылъёсысь бадӟым объектъёсын ужалозы. Проводникъёслэн отрядъёссы «Федеральная пассажирская компания» огазеяськонлэн Псковысь, Котласысь, Ижкарысь но Санкт-Петербургысь ёзэтъёсаз ужаны мынозы. Студентъёс-эмчиос нылпи лагерьёсын, клиникая но диагностикая улосвылкуспо центръёсын, санаторийёсын но профилакторийёсын, эмъяськонниосын покчи но шор эм ужасьёс сямен тыршозы. Ветеринария отрядъёс Ярославль улосвылысь гурт возёс огазеяськонын, озьы ик Удмуртиысь гурт возёсъёсын ужалозы.  Тегъёс: Мерлык Ижкар студентъёс Удмуртия гужем уж  